สรุปภาวะตลาดต่างประเทศ ประจำวันที่ 24 ก.ย. 2563
สรุปภาวะตลาดต่างประเทศ ประจำวันที่ 24 ก.ย. 2563
25 ก.ย. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (24 ก.ย.) โดยได้ปัจจัยหนุนจากคำสั่งซื้อหุ้นกลุ่มเทคโนโลยี รวมทั้งรายงานยอดขายบ้านใหม่ของสหรัฐที่พุ่งขึ้นแตะระดับสูงสุดในรอบ 14 ปี และความหวังที่ว่าสภาคองเกรสและทำเนียบขาวจะสามารถบรรลุข้อตกลงในการออกมาตรการเยียวยาเศรษฐกิจรอบใหม่ อย่างไรก็ดี บรรยากาศการซื้อขายในตลาดถูกกดดันจากการที่ประธานาธิบโดนัลด์ ทรัมป์ ปฏิเสธที่จะให้คำมั่นสัญญาว่าการส่งมอบอำนาจบริหารจะเป็นไปอย่างราบรื่น หากเขาพ่ายแพ้การเลือกตั้งประธานาธิบดี
ดัชนีเฉลี่ยอุตสาหกรรมดาวโจนส์ปิดที่ 26,815.44 จุด เพิ่มขึ้น 52.31 จุด หรือ +0.20% ขณะที่ดัชนี S&amp;P500 ปิดที่ 3,246.59 จุด เพิ่มขึ้น 9.67 จุด หรือ +0.30% ส่วนดัชนี Nasdaq ปิดที่ 10,672.27 จุด เพิ่มขึ้น 39.28 จุด หรือ +0.37%
 
ตลาดหุ้นยุโรปปิดปรับตัวลงเมื่อคืนนี้ (24 ก.ย.) เนื่องจากนักลงทุนเทขายหุ้นออกมาท่ามกลางความวิตกว่า การฟื้นตัวของเศรษฐกิจโลกจะเป็นไปอย่างล่าช้า เนื่องจากโรคโควิด-19 ระบาดรอบสองในหลายประเทศ และตลาดยังถูกกดดันจากการที่ยังไม่มีการออกมาตรการเยียวยาเศรษฐกิจครั้งใหม่ในสหรัฐ
ดัชนี Stoxx Europe 600 ลดลง 1.02% ปิดที่ 355.85 จุด
ดัชนี CAC-40 ตลาดหุ้นฝรั่งเศสปิดที่ 4,762.62 จุด ลดลง 39.64 จุด หรือ -0.83%, ดัชนี FTSE 100 ตลาดหุ้นลอนดอนปิดที่ 5,822.78 จุด ลดลง 76.48 จุด หรือ -1.30% และดัชนี DAX ตลาดหุ้นเยอรมนีปิดที่ 12,606.57 จุด ลดลง 36.40 จุด หรือ -0.29%
 
ตลาดหุ้นลอนดอนปิดปรับตัวลงเมื่อคืนนี้ (24 ก.ย.) เนื่องจากนักลงทุนเทขายหุ้นออกมา ท่ามกลางความวิตกเกี่ยวกับการระบาดรอบใหม่ของโรคโควิด-19 และรัฐบาลอังกฤษออกมาตรการควบคุมครั้งใหม่เพื่อสกัดกั้นการแพร่ระบาดซึ่งจะส่งผลกระทบต่อกิจกรรมทางเศรษฐกิจ
ดัชนี FTSE 100 ตลาดหุ้นลอนดอนปิดที่ 5,822.78 จุด ลดลง 76.48 จุด หรือ -1.30%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (24 ก.ย.) เนื่องจากนักลงทุนยังคงขานรับรายงานสต็อกน้ำมันดิบของสหรัฐที่ปรับตัวลงติดต่อกัน 2 สัปดาห์ อย่างไรก็ดี ความกังวลที่ว่าการแพร่ระบาดของไวรัสโควิด-19 ในยุโรปจะส่งผลกระทบต่ออุปสงค์น้ำมัน ได้สกัดแรงบวกของราคาน้ำมัน
สัญญาน้ำมันดิบ WTI ส่งมอบเดือนพ.ย. เพิ่มขึ้น 38 เซนต์ หรือ 1% ปิดที่ 40.31 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนพ.ย. เพิ่มขึ้น 17 เซนต์ หรือ 0.4% ปิดที่ 41.94 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (24 ก.ย.) เนื่องจากนักลงทุนเข้าช้อนซื้อเก็งกำไรหลังจากสัญญาทองคำร่วงลงติดต่อกัน 3 วันทำการก่อนหน้านี้ นอกจากนี้ การเปิดเผยจำนวนคนว่างงานรายสัปดาห์ที่สูงเกินคาดในสหรัฐ ยังเป็นปัจจัยหนุนแรงซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 8.5 ดอลลาร์ หรือ 0.45% ปิดที่ 1,876.9 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 9.1 เซนต์ หรือ 0.39% ปิดที่ 23.196 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 5 ดอลลาร์ หรือ 0.59% ปิดที่ 838 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 31.40 ดอลลาร์ หรือ 1.4% ปิดที่ 2,226.90 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (24 ก.ย.) ท่ามกลางการซื้อขายที่เป็นไปอย่างผันผวน หลังสหรัฐเผยตัวเลขผู้ขอสวัสดิการว่างงานสูงกว่าคาดในสัปดาห์ที่แล้ว
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.04% แตะที่ระดับ 94.3565 เมื่อคืนนี้
ดอลลาร์สหรัฐอ่อนค่าเมื่อเทียบกับดอลลาร์แคนาดา ที่ระดับ 1.3352 ดอลลาร์แคนาดา จากระดับ 1.3378 ดอลลาร์แคนาดา และทรงตัวเมื่อเทียบกับเงินเยน ที่ระดับ 105.41 เยน แต่หากเทียบกับฟรังก์สวิส ดอลลาร์แข็งค่าสู่ระดับ 0.9264 ฟรังก์ จากระดับ 0.9241 ฟรังก์
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1666 ดอลลาร์ จากระดับ 1.1656 ดอลลาร์ ขณะที่เงินปอนด์แข็งค่าขึ้นสู่ระดับ
1.2741 ดอลลาร์ จากระดับ 1.2715 ดอลลาร์ ส่วนดอลลาร์ออสเตรเลียอ่อนค่าลงแตะที่ระดับ 0.7050 ดอลลาร์สหรัฐ จากระดับ 0.7076 ดอลลาร์สหรัฐ
 